text: Fordobler kontrol med hjemmeplejen
  09 december 2013 kl. 15.36
  Kolding Kommune opruster sin kontrol af kvaliteten i hjemmeplejen. Efter dårlige oplevelser med et privat hjemmeplejefirma ansættes endnu en kvalitetskonsulent.
  Kommunen opsagde i oktober kontrakten med det omstridte firma Tryghedsplejen. Et tv-program dokumenterede, at det private hjemmeplejefirma ikke sendte uddannede medarbejdere ud til at pleje de ældre.
  Kolding Kommune vil også holde øje med de nye spillere på området. Kolding Kommune har netop indgået kontrakt med det svenske firma Attendo, som har tilbudt en timepris, der ligger langt under konkurrenterne.
  Det fik flere politikere - og konkurrenter - til at tvivle på, at de kunne levere den ønskede kvalitet.
  - Vores erfaringer på hjemmeplejeområdet har vist, at vi er nødt til at have mere kontrol, siger næstformand i kommunens seniorudvalg Lis Ravn Ebbesen.
  Med den nye konsulent har kommunen nu fordoblet sin kontrolindsats.
  